
Spanyolnátha-járvány az Érmelléken

Kutatásom kezdetekor már több éve tombolt a világban a koronavírus-járvány. Mint a hasonló krízishelyzetekben, sokszor fordul ilyen kivételes időszakokban a kutatók érdeklődése történelmi analógiák felé. Hasonló ok vezetett tehát engem is arra, hogy a nagyjából száz éve kitört spanyolnátha-járvánnyal foglalkozzak. Eleinte a Bihar vármegyei Derecskei járás esetében vizsgáltam a települések 1918-as és 1919-es halotti anyakönyvei alapján a járvány helyi sajátosságait, jelen dolgozatban pedig egy természetföldrajzi tér, az Érmellék négy településének (Álmosd, Kokad, Nagyléta és Vértes) anyakönyveit veszem górcső alá.
Az elemzés során az 1918–1919-es halálozásokat vizsgálva kimutattam a járvány alatti megemelkedett esetszámot. Előzetes hipotézisem a spanyolnátha, valamint a tüdő- és mellhártyagyulladás között kapcsolatot feltételezett. A halotti anyakönyvekben megjelenő halálokok ismertetése után kifejtettem az általam végzett korreláció-vizsgálatokat, majd igazol-tam hipotézisemet, s a közepesnél erősebb korreláció kimutatása mellett vizuálisan is megjelenítettem a két betegségtípus együtt mozgását az összes halálokot is tartalmazó ábrán. Vizsgáltam a halottak körének járvány hatására átalakuló korstruktúráját, s igazoltam másik hipotézisemet, miszerint a járvány alatt a korábbi korstruktúra kiegyenlítettebbé válik és a középkorúak halálozásának nagyarányú növekedése következik be. Végül harmadik hipotézisemre tértem ki, s igazoltam azt, miszerint a nők aránya magasabb a spanyolnáthában elhunytak között, mint a férfiaké.



